Onderwyswet bedreig akademiese uitnemendheid – Solidariteit Beweging - Solidariteit WêreldSolidariteit Wêreld
Tuis › Kovsies › Onderwyswet bedreig akademiese uitnemendheid – Solidariteit Beweging
Woensdag | 25 Mei | 2016
Toenemende staatsbeheer oor openbare universiteite hou ’n groeiende gevaar vir akademiese vryheid, institusionele onafhanklikheid, gehalte-universiteitsopleiding en gehaltenavorsing in. Sό het Flip Buys, voorsitter van die Solidariteit Beweging, vandag gesê nadat die omstrede Wysigingswetsontwerp op Hoër Onderwys pas deur die parlement ingestem is.
Buys het gewaarsku dat die verstaatliking van die openbare tersiêre opleidingsektor universiteite op dieselfde pad na ondergang sal plaas as wat die meeste universiteite in Afrikastate ná onafhanklikwording gevolg het. “Die verstaatliking van die openbare universiteitsektor blyk boonop ʼn onderdeel van ’n groter projek van staatskaping te wees wat al soveel instellings in die naam van transformasie laat misluk het,” waarsku Buys.
Buys het die noodsaaklike rol van die burgerlike samelewing in die uitoefening van druk op die regering se skadelike transformasiebeleid beklemtoon. “Ons as burgerlike samelewing, insluitend studente en akademici, moet onsself toenemend mobiliseer om wette soos hierdie een wat ons grondwetlike regte en akademiese vryheid bedreig, teen te staan. Die burgerlike samelewing speel ’n kritieke rol om die demokrasie in Suid-Afrika te laat werk,” het Buys gesê.
Buys het voorts benadruk dat die regering nie die land se werklike uitdagings ten opsigte van onderrig die hoof bied nie. “Die huidige skolestelsel lewer nie universiteit-opleibare jongmense op nie, terwyl die gehalte van onderrig aan tegniese staatskolleges ontoereikend is. Die krisis rondom gewelddadige protesoptogte by universiteite verg ook eerder aandag terwyl die regering homself oënskynlik slegs op transformasie by uitnemende universiteite toespits,” het Buys gesê.
Ons almal sal hierdie moet teenstaan so vêr moontlik.